Med sit mål til 3-2 mod Brøndby var det Rasmus Falk, der skød gang i FC Københavns guldfest i Parken.

Og den fynske midtbanespiller kan ikke forestille sig en bedre måde at vinde det danske mesterskab på end i en fyldt arena mod ærkerivalen.

- Det har været en fantastisk dag. Det hele var fra starten bygget op til noget stort. Der er ikke nogen bedre måde at vinde et dansk mesterskab end hjemme mod Brøndby i denne ramme.

- Det var stort at score det afgørende mål, siger Rasmus Falk

Det er anden gang, den tidligere OB'er er med til at vinde DM-guld med FC København. Første gang var i 2017, hvor han dog fik det meste af foråret spoleret af en skade.

- Det er en kæmpe forløsning at stå her i dag, efter den oplevelse jeg havde for to år siden i Farum, hvor vi vandt et mesterskab, men hvor jeg humpede ind på krykker og jublede med de andre.

- Denne gang var det en ægte følelse. Det var en god revanche. Det var bedre at kunne gå end at skulle være på krykker. Det gør det noget sjovere både i dag, men også senere i aften, siger Falk.

FC Københavns øvrige scoringer blev sat ind af Robert Skov og Dame N'Doye, mens Simon Tibbling og et Denis Vavro-selvmål sørgede for målene i den anden ende.

Falk har en forklaring på successæsonen.



- Selv i de kampe, hvor det ikke helt har kørt, som vi ønskede, så har vi stadig været i stand til at tage de point, vi skulle have ud af det.

- I sidste ende handler det om kvalitet. Vi har et fantastisk hold, som udnyttede sit potentiale. Der er mange spillere, som har rykket os. Vi har været det bedste hold, siger Falk.



Det er 13. gang i klubbens historie, at FC København vinder det danske mesterskab.



/ritzau/